Selv om det så voldsomt ud, da en lastbil tirsdag klokken 7.30 kørte ud i rabatten i det sydgående spor på motorvej E 45 ved Hobro og trillede ned ad en skrænt, var der kun materiel skade. Det fortæller vagtchef ved Nordjyllands Politi René Kortegaard. Af ukendte årsager kom lastbilens højre hjulsæt ud i den bløde rabat, hvorefter den trillede rundt og landede i et buskads. Inden da havde den smidt sin last af frisk asfalt på skrænten ved siden af vejen. Chaufføren slap fra rundturen med knubs, men han "følte sig lidt rundtosset", så han blev kørt på skadestuen for at blive tjekket for en sikkerheds skyld. Uheldet har i første omgang ikke medført afspærring af motorvejen, men der skal afspærres senere, når lastbilen skal bjærges. Hvornår det bliver, er endnu uklart. Der er tilkaldt specialister, som kan tage stilling til, hvor hurtigt asfalten skal fjernes. Er det ikke en hastesag, vil det først ske på et tidspunkt, hvor der ikke er så meget trafik, lyder det fra René Kortegaard.

Referat:
Der var kun materielle skader, da en asfaltlastbil tirsdag klokken 7.30 kørte ud over en skrænt på motorvejen ved Hobro.